Nordjyllands Politi efterlyser en gerningsmand, der to gange har fuppet med Oddset-kuponer.

Første gang tricktyven var på spil var lørdag den 1. september 2012, hvor gerningsmanden snød sig til penge i SuperBrugsen Skipperen i Aalborg. Her fik han uberrettiget udbetalt 7.500 kroner på en Oddset-kupon, der allerede var udbetalt et andet sted. Anden gang var dagen efter søndag 2. september 2012, hvor den samme gerningsmand besøgte SuperBest på Kastetvej i Aalborg. Her købte han Oddset-kuponer for 9.000 kroner uden at være i stand til at betale, og manden vendte ikke tilbage til forretningen for at betale beløbet og fik heller ikke kuponerne med sig. Politiet leder nu efter manden og vil gerne have hjælp til at finde tricktyven. Hvis du kan genkende manden bedes du kontakte Nordjyllands Politi på 114.